पणजी : रस्ते तशेंच हेर प्रकल्पांच्या कामाचो दर्जो तपासपाचे एजन्सींनी बदल जातलो. नव्या एजन्सींची नेमणूक जातली. भौशीक बांदकाम खात्याचीं कामां ल्हव जातात. खात्याचो कारभार जाग्यार पडपाक आनीक एक वर्स लागतलें, फुडल्या पावसांत रस्त्यांचेर फोंडकुलां पडचीं नात, अशी हमी भौशीक बांदकाम खात्याचे मंत्री निलेश काब्राल हांणी दिल्या.
 भौशीक बांदकाम खात्यांत तांत्रीक कर्मचाऱ्यांचो उणाव आसा. अभियंत्यांचीं अर्द्यां परस अदीक पदां रितीं आसात. अधिक्षक अभियंत्यांचीं 16 पदां आसात. तातूंतले चारूच अधिक्षक अभियंते आसात. 12 पदां रितीं आसात. तशेंच कार्यकारी अभियंत्यां कडेन अधिक्षक अभियंते पदाचो ताबो आसा. अधिक्षक अभियंत्या कडेन मुखेल अभियंते पदाचो ताबो आसा. आतां कांय दिसांनी कार्यकारी अभियंते निवृत्त जावपाचे आसात. ते उपरांत अधिक्षक अभियंते पदां खातीर उमेदवार आसचो ना. खात्याचो कारभार जाग्यार घालपाक आनीक एक वर्स लागतले, अशें काब्राल हांणी सांगलां. रस्ते जाले उपरांत तांच्या कामांच्या दर्जाची तपासणी जाता. तपासणी खातीर खासा एजन्सी आसा. एजन्सी बदलपाचो प्रस्ताव आसा. नव्या एजन्सींची नेमणूक जातली. रस्त्यांचीं कामां बाबत केल्यात तांचेर कारवाय जाल्या. फुडल्या पावसा मेरेन रस्त्यांच्या कामांचो दर्जो सुदारतलो. फोंडकुलां पडपाचीं साबार कारणां आसात. पावसाचें प्रमाण वाडलें जाल्यार फोंडकुलां पडटात. तेचवरी कांय तांत्रीक दोश लेगीत आसात, अशें तांणी सांगलें.
 रस्ते जाले काय पायपलायन तशेंच गॅस वाहिनीच्या कामा खातीर ते खणटात. रस्ते खणपा खातीर सहजासहजी परवानो मेळचो ना. भौशीक बांदकाम खात्याच्या प्रशासनामदीं बदल जातलो. अभियंत्यांच्या अर्थीक मंजुरीच्या अधिकारांत वाड केल्या. हाका लागून बारीक कामां खातीर सरकाराचे मान्यतायेची गरज पडची ना. तशेंच भौशीक बांदकाम खात्या खातीर अर्थसंकल्पांत जितली तजवीज आसा, तितलो निधी मेळपाक जाय. प्रशासकी तशेंच अर्थीक मान्यताये खातीर कामाक उशीर जाता. हे विशीं हांवे मुख्यमंत्री डॉ. प्रमोद सावंत हांचे कडेन चर्चा केल्या, अशें मंत्री निलेश काब्राल हांणी सांगलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 